****

**MODUM KOMMUNE**



**Utkast til**

**Kommunal**

**planstrategi 2012-2015**

**Høringsfrist 31.8.2012**

Innhold

[Innledning 3](#_Toc324874351)

[Plansystemet i Modum kommune 4](#_Toc324874352)

[Nasjonale og regionale føringer for kommunenes planarbeid 5](#_Toc324874353)

[Nasjonale forventninger til regional og kommunal planlegging 5](#_Toc324874354)

[Regional planstrategi for Buskerud 2009-2012 5](#_Toc324874355)

[Vestregionen 6](#_Toc324874356)

[Regionsamarbeidet i Midtre Buskerud 6](#_Toc324874357)

[Planstatus i Modum 6](#_Toc324874358)

[Kommuneplan 6](#_Toc324874359)

[Underliggende planer 6](#_Toc324874360)

[Øvrig plan- og utredningsarbeid i Modum 7](#_Toc324874361)

[Utviklingstrekk, utfordringer og planbehov 7](#_Toc324874362)

[Befolkning 7](#_Toc324874363)

[Den “nye” eldrebølgen og samhandlingsreformen 8](#_Toc324874364)

[Folkehelse og friskliv 10](#_Toc324874365)

[Utdanning - “Livslang læring” 10](#_Toc324874366)

[Næringsliv og verdiskaping 11](#_Toc324874367)

[Samfunnssikkerhet og beredskap 12](#_Toc324874368)

[Bærekraftig miljø og naturressursforvaltning 12](#_Toc324874369)

[Arealforvaltning og infrastruktur 13](#_Toc324874370)

[Kulturminnevern 14](#_Toc324874371)

[Planstruktur - kommunalt planregister 15](#_Toc324874372)

[Utrednings- og planarbeid i Modum i perioden 2012 – 2015 16](#_Toc324874373)

[Vedlegg 17](#_Toc324874374)

# Innledning

Iht. plan- og bygningsloven av 1.7.2009 er det krav om at kommunen i løpet av første virkeår i en kommunestyreperiode skal utarbeide en kommunal planstrategi. Hensikten med kommunal planstrategi at det nye kommunestyret gis en god mulighet for å vurdere og ta stilling til hvilke planoppgaver som skal prioriteres i planperioden. Dette arbeidet bør bygge på en drøfting av kommunens planbehov i lys av de utfordringene kommunen har som samfunn og organisasjon.

Plan- og bygningslovens §10-1, andre ledd pålegger videre kommunen plikt til å innhente synspunkter fra statlige og regionale organer og nabokommuner. Kommunen bør også legge opp til bred medvirkning og allmenn debatt som grunnlag for behandlingen. Forslag til vedtak i kommunestyret skal gjøres offentlig minst 30 dager før kommunestyrets behandling.

Rådmannen la fram en orienteringssak om prosess og innhold i kommunal planstrategi for perioden 2012-2015 i F-sak 15/12 i møte 20.2.2012. Rådmannen inviterte politisk nivå til å komme med innspill til temaer som det er ønskelig å ta med i planstrategien.

Formannskapet ba rådmannen supplere orienteringssaken med et notat med begrunnete forslag til temaer som bør inngå i den kommunale planstrategien til kommunestyrets behandling. Kommunestyret vedtok i møte 19.3.2012, K-sak 21/12 at rådmannens supplerende notat av 12.03.12 angir føringene for det oppfølgende arbeidet av kommunal planstrategi.

Utkast til planstrategi har i ettertid vært drøftet i rådmannens ledergruppe .

Det har kommet ett innspill til planstrategien fra politisk nivå i Modum kommune. Innspillet vedlegges.

Forslag til planstrategi legges ut til høring sommeren 2012, og oversendes etter bearbeiding av innspillene fra høringen til endelig behandling i kommunestyret høsten 2012.

# Plansystemet i Modum kommune

Kommuneplanen er kommunens overordnede styringsdokument og gir rammer for utvikling av Modumsamfunnet og forvaltningen av arealressursene. Kommuneplan for Modum 2011-2020 ble vedtatt i kommunestyret 7.5.2012. Modum kommunes visjon for planperioden 2011-2020 er:

***I Modum strekker vi oss lenger…….***

I tillegg til kommuneplanen består kommunens plansystem av en rekke underliggende planer av flere typer. I Modum har vi for eksempel kommunedelplaner, sektorplaner som omfatter hele eller deler av en sektors virksomhet og sektorovergripende temaplaner. Disse planene har ulik tidshorisont, og rullering av planene styres i hovedsak av behovsendringer.

Innenfor arealbruk har Modum kommune i underkant av 100 reguleringsplaner av ulik alder og kvalitet. Alle arealplaner er samlet i et eget planregister.

Økonomiplan rulleres hvert år, og danner grunnlaget årsbudsjett for kommende år og de tre påfølgende år. Økonomiplanen bygger på overordnede planer og styringssignaler. Kommuneplanens vedtatte satsingsområder er således en viktig føring for ressursbruk og utvikling av kommunens tjenestetilbud.

Gjennom underliggende planer konkretiseres kommuneplanens overordnede mål og strategier i tiltak. Gjennom økonomiplan- og budsjettprosessen gis rammene for gjennomføring av tiltakene.

Kommunens måloppnåelse rapporteres på flere måter (eks. KOSTRA-systemet), og ellers i kommunens årsmelding.



 *Skjematisk framstilling av plansystemet i Modum kommune.*

# Nasjonale og regionale føringer for kommunenes planarbeid

Både stat og fylke analyserer utviklingstrekk i samfunnet, og innretter sin virksomhet i tråd med dette. Kommunene er det laveste myndighetsnivået, med utstrakt kontakt direkte mot innbyggerne. Kommunene har derfor en viktig rolle mht. å sette nasjonal- og regional politikk ut i livet. Med bakgrunn i utfordringer og utviklingstrekk i samfunnet har staten utarbeidet forventningsdokumenter til underliggende myndighetsnivåer. Fylkesnivåene har videre bearbeidet de statlige føringene, og utarbeider i sin tur føringer for underliggende myndigheter.

Nasjonale forventninger til regional og kommunal planlegging
I 2011 la regjeringen for første gang fram dokumentet “Nasjonale forventninger til regional og kommunal planlegging”. Regjeringen forventer at kommunene og fylkeskommunene bruker dokumentet aktivt, og signaliserer at staten selv vil følge opp forventningene i sin medvirkning i planprosessene på lokalt og regionalt nivå. Regjeringen har i sitt forventningsdokument satt fokus på følgende temaer:

* Klima og energi
* By- og tettstedsutvikling
* Samferdsel og infrastruktur
* Verdiskaping og næringsutvikling
* Natur, kulturmiljø og landskap
* Helse, livskvalitet og oppvekstmiljø

Regional planstrategi for Buskerud 2009-2012
Buskerud fylkeskommune har vært “prøvefylke” mht. å utarbeide regional planstrategi iht. ny plan- og bygningslov. Fylkeskommunen har ut ifra utviklingstrekk og utfordringer for Buskerud valgt ut åtte satsingsområder for perioden 2009-2012. Satsingsområdene i den regionale planstrategien skal følges opp gjennom videre planlegging og arbeid. Satsingsområdene er:

* Klima og energi
* Samferdsle med kollektivtrafikk
* Satsingsområde for næringsutvikling
* Læring heile livet
* Kommunar med nedgang i folketalet
* Hardangervidda
* Vassdrag/vassbruk
* Folkehelse

I likhet med kommunene utarbeider også Fylkeskommunen regional planstrategi 2013-2016. Planstrategien vil bli utarbeidet i løpet av våren, og vil bli lagt ut for høring sommeren 2012.

Varslede temaer for kommende regionale planstrategi for 2013-2016 er:

* Utdanning
* Næringsliv og verdiskaping
* Areal- og transport
* Det flerkulturelle Buskerud
* Kulturminnevern

## Vestregionen

Modum kommune er en av deltakerkommunene i Vestregionen. I dette regionsamarbeidet er det utpekt følgende satsingsområder:

|  |
| --- |
| * Areal og transportplanlegging
* Helse
* Regional utvikling

Regionsamarbeidet i Midtre Buskerud Modum, Sigdal og Krødsherad kommuner samarbeider gjennom regionrådet for Midt-Buskerud. De prioriterte samarbeidsområdene er basert på regional planstrategi for Buskerud Fylkeskommune 2009-2012. Samarbeidsform, satsingsområder og forpliktelser er nedfelt i partnerskapsavtalen mellom regionrådet og Fylkeskommunen for perioden 2009-2012.Handlingsplan for regionrådet for Midt-Buskerud er under revidering i 2012. |

# Planstatus i Modum

## Kommuneplan

Modum kommune har nylig gjennomført en full rullering av hele kommuneplanen. I forbindelse med høringen av planen kom det flere innsigelser fra overordna planmyndigheter, og først våren 2012 har disse blitt avklart gjennom megling. Kommuneplan 2011-2020 ble egengodkjent i kommunestyret 7.5.2012.

**Hovedtemaene i kommuneplanen er:**

* Befolkningsutvikling
* Næringsutvikling
* Utbyggingsstrategier og stedsutvikling
* Universell utforming/tilgjengelighet for alle
* Samfunnssikkerhet og beredskap
* Bærekraftig areal- og ressursbruk
* Klima og energi
* Barn og unges interesser
* Tjenesteutvikling

Kommuneplan 2011-2020 er derfor bygd opp rundt disse temaene, men med spesiell vekt på to temaer som sektorovergripende, prioriterte satsingsområder:

### Forebyggende folkehelsearbeid

* ***Attraktivitet for økt befolkning***

Kommuneplanen i Modum 2011-2020 er inndelt i følgende hoveddeler:

**Langsiktig samfunnsdel** - angir overordnete mål og strategier for utviklingen av Modumsamfunnet.

**Kortsiktig handlingsdel** - består av sektorplaner /virksomhetsplaner/temaplaner, økonomiplan

**Arealdel** – angir muligheter og begrensninger for disponering av arealer

**Planbestemmelser til arealdelen-** Juridisk bindende bestemmelser, samt retningslinjer

## Underliggende planer

Modum kommune har i seinere tid utarbeidet planer for følgende områder (revisjonsår i parentes):

* Risiko og Sårbarhetsanalyse (2009)
* Beredskapsplan/plan for kriseledelse (2010)
* Strategisk næringsplan (2010)
* Kommunedelplan for idrett og fysisk aktivitet (2010)
* Evakueringsplan (supplement til beredskapsplan) (2011)
* Trafikksikkerhetsplan (2011, ikke vedtatt pr. mai 2012)

Kommunen har imidlertid ikke utviklet noe system for å holde oversikt over alle gjeldende planer, tidspunkt for rullering m.m.

## Øvrig plan- og utredningsarbeid i Modum

I 2011 har Modum kommune gjennomført flere større utredningsarbeider, hhv. sykehjemsutredning og barnehageutredning. I tillegg er det i kjølvannet av kommuneplanarbeidet igangsatt et større arealplanarbeid vedr. utvikling av Vikersund sentrum nord. På teknisk område er det utredet og prosjektert en sammenslåing av to rensedistrikter og å overføre avløpsvann fra Vikersund til et nytt renseanlegg i Elvika i Geithus. Videre er det utredet ny reserve for drikkevannsforsyning med Tyrifjorden som råvannskilde. Innenfor helse- og omsorgstjenesten er det igangsatt et planarbeid med en omsorgsplan og underliggende fagplaner.

Modum kommune er ellers i gang med vannmiljøarbeid iht. vannforskriften i tre vannområder, hhv. Simoa, Tyrifjorden og Drammenselva. Dette er et arbeid som innen 2015 skal munne ut i en regional vannmiljøplan og lokale handlingsplaner for de enkelte vannområdene.

# Utviklingstrekk, utfordringer og planbehov

Den nylig vedtatte kommuneplanen speiler i stor grad regionale strategier og nasjonale forventninger. Samfunnet er imidlertid stadig i endring, noe som medfører behov for planendringer eller helt nye planer. Kommunens tjenestetilbud må kontinuerlig tilpasses vekslende behov og rammebetingelser. Dette medfører et løpende behov for utredninger og planer på sektor- og avdelingsnivå. Ofte blir disse planene initiert av identifiserte behov ute i tjenesteproduksjonen.

Strukturelle endringer i samfunnet vil medføre behov for planendringer på strategisk nivå, dvs. behov for rullering av hele eller deler av en kommuneplan.

## Befolkning

Norges befolkning øker raskere enn noen gang tidligere, og mye av veksten vil skje i områdene omkring Oslofjorden – herunder også i Modum. Etter svak befolkningsvekst tidlig på 2000-tallet har tilveksten i befolkningen i Modum økt de 5 siste årene. Nedenstående figur viser befolkningsutviklingen i Modum 1999-2011.



Befolkningsutvikling er kanskje den viktigste premissgiveren for utformingen av politikk på alle nivåer i samfunnet. Befolkningsdata er derfor en svært viktig premissgiver for planlegging på alle forvaltningsnivåer. For Modum kommunes kommuneplan 2011-2020 har analyser og framskrivninger av befolkningsstruktur hatt stor innflytelse på valget av kommunens to hovedsatsingsområder, folkehelse og attraktivitet for nye innbyggere.

Modums befolkningsvekst har ligget på i ca. 0,5% pr. år som et glidende gjennomsnitt for de siste ti årene. I 2011 passerte innbyggertallet i Modum 13000.

Kommuneplan 2011-2020 tar høyde for en gjennomsnittlig befolkningsvekst på 0,6% pr. år. Prognosene for befolkningsvekst anses derfor ikke å utløse behov for endringer i kommuneplanen de nærmeste årene.

## Den “nye” eldrebølgen og samhandlingsreformen

Som følge av generell økning i levealder og store barnekull de to første tiårene etter andre verdenskrig vil Norge oppleve en vesentlig strukturendring i befolkningen. Andelen eldre vil øke ift. antall personer i yrkesaktiv alder – ofte uttrykkes dette som “den nye eldrebølgen”. De strukturelle endringene i befolkningen kan synliggjøres i nedenstående figur fra Statistisk sentralbyrå (SSB). For mer statistikk vedr. befolkning henvises til planprogram for kommuneplan 2011-2020.



Ovenstående utvikling vil utfordre landet som helhet, og svært mange kommuner i forhold til å kunne levere tilstrekkelige omsorgstjenester til befolkningen.

Samhandlingsreformen er en av de nasjonale strategiene som er vedtatt for å møte den forespeilte befolkningsutviklingen. Reformen skisserer løsninger for hvordan det framtidige tjenestetilbudet skal organiseres og finansieres, samt betydningen av kommunikasjon internt og ift. eksterne samarbeidspartnere innen helseområdet.

*Planbehov*

* Kommuneplan 2011-2020 er nylig vedtatt (7.5.2012). Kommuneplanens samfunnsdel søker å fange opp de viktigste utviklingstrekkene i samfunnet. Kommuneplanens arealdel har tatt høyde for forventet befolkningsvekst og behovene for et variert tomtetilbud. Siden planen nylig er revidert, anses det ikke å være behov for oppstart av ny planrullering før i neste periode (2016-2019).
* Samhandlingsreformen utløser ikke i seg selv nye behov for planer, men eksisterende planer innenfor helse- og omsorgsområdet må tilpasses de nye rammebetingelsene som reformen medfører.
* Arbeid med “Omsorgsplan 2015” er igangsatt, og prioriteres gjennomført i løpet av første halvdel av 2013.

## Folkehelse og friskliv

Dette er et tema som har stor oppmerksomhet nasjonalt og regionalt. Modum kommune har over tid vært anerkjent for å ha ligget i forkant av utviklingen innenfor dette området. I kommuneplan 2011-2020 er også folkehelse trukket fram som et hovedsatsingsområde der vi ønsker å videreutvikle tjenesteområdet også i framtida. Data innen folkehelseområdet blir nå mer systematisk sammenstilt og danner grunnlag for en ny type folkehelseprofiler på kommunenivå. Ved å følge folkehelseprofilene over tid har kommunen et langt bedre verktøy for målretting og evaluering av sin innsats på dette området enn tidligere.

*Planbehov*

* Folkehelsearbeidet er godt forankret i kommuneplanen som et av hovedsatsingsområdene. Utvikling av kommunens planer og arbeid innenfor folkehelseområdet i tråd med nasjonale og regionale forventninger og strategier ivaretas bl.a. av en tverretatlig folkehelsegruppe. Det anses ikke behov for å lage en egen folkehelseplan i planperioden.

## Utdanning - “Livslang læring”

Utdanning er nøkkelen til arbeid, som i sin tur er nøkkelen til verdiskaping og et velfungerende samfunn. Norge har åpenbare utfordringer innenfor utdanning. PISA-undersøkelser viser for eksempel at Norge sakker akterut mht. kompetanse ift. land vi sammenligner oss med, og kurven er fallende. Videre viser utdanningsstatistikk at frafallet av elever på videregående nivå er stort. Med dagens arbeidslivs høye kompetansekrav vil frafallet i utdanningsløpet forsterke sosiale ulikheter i samfunnet. En ytterligere utfordring er å tilrettelegge utdanningssystemene slik at flest mulig får en utdanning som er relevant ift. hva som etterspørres i arbeidsmarkedet. Dette betinger god samhandling mellom nærlingsliv og utdanningssystem. “Livslang læring” er et av satsingsområdene i Buskerud Fylkeskommunes regionale planstrategi i perioden 2009-2012, og det er signaler om at dette vil seile opp som et enda tydeligere satsingsområde i kommende planstrategi.

Modum kommune har tradisjonelt hatt lav utdanningsgrad i befolkningen, dvs. en stor andel av befolkningen som kun har gjennomført grunnskole. Dette er et vanlig bilde for kommuner som tradisjonelt har hatt arbeidsplasser knyttet til industri og landbruk. Modum var en slik kommune, men i seinere tid har de tradisjonelle næringene vært på vikende front, og arbeidsmarkedene etterspør i større grad høyere utdanning enn tidligere. Ny valgfagordning i skoleverket, med fokus på et mer utvidet samarbeid mot næringslivet er en nasjonal strategi som settes i verk for å rette inn utdanningen mer mot det reelle arbeidsmarkedet. Dette utløser ikke noe selvstendig planbehov, men vil bli innarbeidet i den enkelte skoles årsplan og timeplaner.

Modum kommune vil gjennom partnerskapsavtaler, egen tjenesteproduksjon innenfor utdanningsområdet og i samhandling med andre sektorer og næringsliv bidra til å realisere strategiene for “Livslang læring”.

Modum kommune ønsker videre å bidra til at flere får utdanning som gir jobb og inntekt i framtida, og ser at kommunen har en viktig rolle her. Kommunen er for eksempel den nærmeste til å følge den enkelte elev gjennom hele utdanningsløpet. Kommunen ser bl.a. en viktig rolle i å bidra til at den enkelte elevs forutsetninger og evt. særlige behov blir formidlet videre gjennom overgangene i utdanningsløpet, helt fra barnehage til høyskolenivå.

*Planbehov*

Alle relevante planer innenfor undervisningsområdet evalueres ift. den regionale strategien for “Livslang læring” i første del av planperioden. Der det avdekkes behov for planendringer settes plan- og/eller utredningsarbeid i gang fortløpende.

## Næringsliv og verdiskaping

Næringslivet påvirkes av sterke drivkrefter som lokalsamfunnet bare i liten grad kan påvirke. Det har de seinere årene vært en trend at tradisjonell industriproduksjon fases ut og flyttes til lavkostland, mens kompetanseintensiv tjenesteproduksjon og lokal servicenæring er vekstnæringer i Norge. Modum har tradisjonelt vært en sterk industrikommune, men har fått erfare at mangeårig industrivirksomhet har blitt lagt ned de seinere årene.

Med dette som bakteppe ble næringsutvikling vedtatt som et av fokusområdene i planprogrammet for kommuneplan 2011-2020. Som følge av dette ble det igangsatt et arbeid med strategisk næringsplan. Denne planen ble vedtatt våren 2010 med følgende visjon:

*Visjon for Modum kommunes næringspolitikk 2010-2020:*

*Modum kommune skal skape gode vilkår for eksisterende næringsliv og fremstå som en attraktiv kommune for etablerere.*

Med utgangspunkt i analyser av kommunens næringsliv og relevant teori, er det utformet fire strategier for Modum kommunes arbeid for bedre næringsutvikling i Modum.

* *Modum kommune skal tilrettelegge effektiv infrastruktur for næringslivet*
* *Modum kommune skal arbeide for kompetanseheving blant innbyggerne og tiltrekke kompetanse til Modum*
* *Modum kommune skal tilby rask og kompetent veiledning og saksbehandling til næringsdrivende*
* *Modum kommune skal være en god samarbeidspartner og en samfunnsansvarlig næringsaktør*

Gjennom planen ble kommunens næringsarbeid omorganisert ved at Modum næringsselskap as ble lagt ned og stilling for næringsutvikling opprettet i administrasjonen, og kommunen oppfordret til etablering av Modum næringsråd. En rekke tiltak ble tatt opp i planen.

*Planbehov*

* Strategisk næringsplan er en førstegenerasjons plan innenfor området. Planen har kun hatt kort virketid, og planens effekt er ennå ikke evaluert. Det vil være behov for evaluering og videreutvikling av planen, og det legges derfor opp til en rullering av planen i 2014.

## Samfunnssikkerhet og beredskap

Modum kommune reviderte sin ROS-analyse i 2009. Kommunens beredskapsplan ble revidert i 2010, og ble supplert med planer for områdeevakuering i 2011. Slik sett har vi relativt godt oppdatert planverk iht. gjeldende lovverk og de områdene kommunen anser som tilstrekkelige.

I kjølvannet av terrorhendelsene i regjeringskvartalet og på Utøya 22. juli 2011 evalueres imidlertid landets samlede beredskap og evne til å håndtere kriser. I forbindelse med denne evalueringen vil trolig også kommunene bli utfordret utover det som allerede er nedfelt i sivilbeskyttelsesloven og forskrift om kommunal beredskapsplikt.

*Planbehov*

* Sett i lys av nyere tids hendelser, spesielt terroranslaget 22. juli 2011 vil det være behov for rullering av kommunens ROS-analyse og beredskapsplaner i planperioden.

## Bærekraftig miljø og naturressursforvaltning

Vannmiljø: Som følge av at verdens ferskvannsressurser generelt er under press er det iht. EUs vannrammedirektiv igangsatt et systematisk vannmiljøarbeid i hele Europa. I Norge legges arbeidet opp etter en egen vannforskrift. Modum er godt i gang med dette arbeidet i de vannområdene vi har en del av. I neste fase skal tiltaksplaner utarbeides og tiltak gjennomføres for å oppnå de forskriftsfestede kravene til vannmiljøtilstand innen 2021. Tiltakene vil for en del vannforekomster kreve stor lokal innsats og ikke minst betydelige ressurser. Tiltaksplanene skal ferdigstilles seinest innen 2015, og vil gi føringer for neste rullering av kommuneplanen, samt for fullt slå inn i forhold til økonomiplan 2015-2018.

Klima- og energi er allerede et satsingsområde i nesten alle landets kommuner. Modum kommune har vedtatt mål og strategier for klima- og energi i 2012. Dette dokumentet vil i neste omgang være basis for tiltaksplaner for reduksjon av energibruk og klimagassutslipp. Tiltaksplanene vil gi føringer både for sektorenes virksomheter og ressursprioritering. Klima- og energiplanen har en fireårig tidshorisont. Temaet vil trolig vies større oppmerksomhet ved neste kommuneplanrullering.

Naturmangfoldet i Modum er beskrevet bl.a. gjennom naturtyperegistreringer, viltkartlegging og botaniske registreringer. Dataene er imidlertid til dels gamle og stedfesting er til dels unøyaktig. I forbindelse med naturmangfoldlovens krav om synliggjøring av de miljørettslige prinsippene som skal legges til grunn i kommunens saksbehandling, er det behov for mer eksakte data. Dette medfører et behov for kvalitetssikring og oppdatering av kommunens databaser for naturmangfold.

Mineralske ressurser*:* I de seinere år har det vært økende interesse for utnyttelse av mineralske ressurser. Modum befinner seg i et geologisk svært interessant område, kjent for sine rike mineralforekomster. Det foregår et betydelig kartleggingsarbeid mht. mineralske forekomster, bl.a. i regi av Norges geologiske Undersøkelser (NGU). I tillegg har private gruveselskaper vist stor interesse for mineralske forekomster i Modum. Dette har medført at det har blitt gitt undersøkelsestillatelse etter mineralloven for store områder. Dersom undersøkelsene viser at forekomstene er drivverdige kan det forventes at utvinning av mineraler kan bli en aktivitet som kan blomstre opp igjen. Dette vil i så fall kunne utfordre kommunen på flere områder. Evt. utvinningsprosjekter vil utfordre både arealbruksplaner og særlover. Det er imidlertid vanskelig å spå hva som kommer til å skje, og ikke minst hvor det kommer til å skje noe på dette området i framtida. Den økte interessen for mineralforekomstene i bygda utløser ikke i seg selv behov for selvstendige planer på kommunalt nivå. Det anses imidlertid viktig for kommunen å styrke fagkompetansen for å kunne følge utviklingen på dette området.

Reservevannforsyning er et tema som er utredet over noe tid. Mest aktuelt alternativ er å hente råvann i Tyrifjorden og behandle dette. Planene om reservevannsforsyning må samordnes med planarbeidet for utvikling av Vikersund sentrum Nord, da aktuell ilandføring for reservevann er innenfor dette planområdet.

*Planbehov*

* Iht. forskrift om rammer for vannforvaltningen (vannforskriften) skal det utarbeides tiltaksplaner for vannområdene Tyrifjorden, Simoa og Drammenselva innen 2015.
* Tiltaksplaner for klima- og energi skal utarbeides i løpet av 2012.
* Kvalitetssikring og oppdatering av kommunens databaser for naturmangfold skal gjennomføres i planperioden.

## Arealforvaltning og infrastruktur

Fortetting og utvikling av sentrumsområder er en av hovedstrategiene i kommuneplanens arealdel. Dette utløser et behov for en gjennomgang av eksisterende, ofte gamle, reguleringsplaner med sikte på å få innarbeidet bestemmelser som ivaretar fortettingsmuligheter, estetikk m.m. Videre skal det tas en gjennomgang av behovet for å utarbeide nye reguleringsplaner og bestemmelser for uregulerte, sentrumsnære områder.

Boligbygging på Østsida mellom Vikersund og Geithus er et tema som har vært framme i mange kommuneplanrulleringer. En av årsakene til at det ikke har vært lett å få til mer aktivitet i denne delen av bygda er avløpsproblematikken. I forbindelse med overføring av avløpsvann fra Øya RA i Vikersund til Elvika RA i Geithus legges det imidlertid opp til at det også kan bli en avløpsløsning for deler av østsida. For å få en utvikling som tar tilbørlig hensyn til for eksempel landbruk, kulturlandskap, biologisk mangfold, trafikk m.m. bør det utarbeides en områdeplan som blinker ut aktuelle byggearealer og fastsetter premisser for detaljplaner i området.

Høyspentlinjen fra Gravfoss/Kaggefoss til Drammen er gamle, og konsesjonen for disse linjene utløper i 2017. Modum kommune vil presse hardt på for å få lagt el-produksjonen over på overordnet 132 kV nett på vestsiden av Drammenselva (linjen fra Ringerike-Hovde-Setersberg-Flesaker), slik at de gamle 50 kV linjene blir overflødige. I løpet av planperioden bør det utarbeides en oversikt over potensialet for fortetting og utnyttelse av arealer som frigis når linjene blir fjernet, med sikte på å ta disse arealene inn i kommuneplanens arealdel.

Nasjonal transportplan 2014-2023 er lagt ut til høring våren 2012, og Modum kommune har bl.a. spilt inn at RV35 som alternativ transportkorridor vest og nord for Oslo må gis høy prioritet, både i form av rask gjennomføring av tiltakene som ligger inne i gjeldende NTP (Strekningen Jevnaker-Olum-Eggemoen) og ved at det avsettes midler til detaljplanlegging av strekningen Åmot-Hokksund tidlig i kommende NTP-periode.

Dersom NTP’en tar opp i seg planlegging og bygging av ny RV 35 vil dette utløse et planbehov i form av en kommunedelplan med oppstart i 2014. Modum kommune er videre opptatt av å finne bedre løsninger for avkjøring mot Sigdal /FV 287.

Kvikkleireproblematikk er et tema Modum kommune stadig er i befatning med. Kartleggingen av fareområder er usammenhengende og upresis, og kommunen har ved flere anledninger fått overraskelser i forbindelse med skredhendelser eller byggeprosjekter. NVE er nasjonal skredmyndighet med ansvar for kartleggingen av fareområder for skred. Modum kommune vil jobbe for å få prioritert supplerende kartlegging av skredfarlige områder i kommunen. Dersom NVE finner å kunne prioritere Modum vil dette utløse et behov for så vel økonomisk som personellmessig medvirkning. Dette utløser imidlertid ikke noen selvstendig plan i kommunens regi, men resultatene av en kartlegging vil kunne gi nye premisser for framtidig arealbruk, og dermed initiere en revidering av kommuneplanens arealdel.

Fritidsbebyggelse: Ved forrige kommuneplanrullering ble det vedtatt å sette i gang et arbeide med utredning av mulighetene for mer hyttebygging i Modum. Dette arbeidet har blitt satt i gang, men ikke ført fram til noen politisk drøfting ennå. Fritidsbebyggelse har vært et tema som ble gjenstand for innsigelse og megling i forbindelse med rulleringen av kommuneplan 2011-2020. Det anses hensiktsmessig å avklare evt. spørsmål vedr. økt omfang av fritidsbebyggelse i form av en egen temaplan tuftet på de nasjonale føringene som foreligger på dette området. Dette planarbeidet bør gjennomføres i forkant av neste kommuneplanrullering.

 *Planbehov*

* Gjeldende kommuneplan er nylig revidert, og ivaretar behovene for arealer til relevante formål i planperioden. Ut i fra forventet etterspørsel er det ikke behov for revisjon av kommuneplanens arealdel før neste planperiode (2015-2019).
* Det er et behov for en revisjon av eksisterende, gamle, reguleringsplaner med sikte på å få innarbeidet bestemmelser som ivaretar fortettingsmuligheter, estetikk m.m. Videre bør behovet for nye reguleringsplaner og bestemmelser for uregulerte, sentrumsnære områder vurderes. Dette vil være et løpende arbeid gjennom planperioden, ut i fra tilgjengelig kapasitet.
* Plan for fritidsbebyggelse skal utarbeides i planperioden
* Oppstart av kommunedelplan for RV 35 strekningen Åmot-Hokksund prioriteres fom. 2014 forutsatt at tiltaket tas inn i NTP for 2014-2023.

## Kulturminnevern

Kulturminnevern er en av de varslede satsingsområdene i regional planstrategi 2012-2015. Modum kommune har et mangfold av kulturminner og kulturmiljøer. Datakvalitet og stedfesting er imidlertid ikke på ønskelig nivå for å kunne sikre en forsvarlig saksbehandling innenfor fagområdet.

Ved vedtak av budsjett 2012 ble det bestilt utarbeidelse av en kulturminneplan for Modum. I et påfølgende møte med Fylkeskommunens kulturminneavdeling og kommune ble videre prosess for kulturminneplan avklart.

*Planbehov*

* Det utarbeides plan for kulturminner som innlemmes som en del av sektorplanen for kultursektoren i Modum i løpet av planperioden.

## Planstruktur - kommunalt planregister

Planer på ulike nivåer vil gjerne ha en økonomisk side som er viktig å fange opp i forbindelse med økonomiplanarbeidet. I sum vil mangfoldet av planer i underliggende ledd også kunne ha innvirkning på valg av satsingsområder i kommende kommuneplaner.

Modum kommune har ikke noe felles register over alle planer som blir utarbeidet. Det vil være nyttig både for politisk- og administrativt nivå å ha lett tilgang til planer på alle nivåer i kommunen. Et komplett planregister som viser de til enhver tid gjeldende planer, utløpsdato, tidspunkt for rullering, evalueringer av planenes effekter m.m. anses som et nyttig tiltak som bør prioriteres å få på plass i løpet av planperioden.

*Plan- og utredningsbehov*

* Det etableres et sentralt register for planer på alle nivåer innenfor kommunens tjenesteproduksjon innen utgangen av 2013.
* Alle gjeldende planer for alle nivåer i kommunens virksomhet legges inn i sentralt planregister innen utgangen av 2014.

# Utrednings- og planarbeid i Modum i perioden 2012 – 2015

 

# Vedlegg

1. ***Innspill fra Modum Høyre, 2.5.2012***

Kommunestyresak 21/12 ber rådmannen innspill til hva som bør behandles i denne periodes kommuneplan.

Disse innspill må være rådmannen i hende innen 27. april 2012.

Her er Modum Høyres innspill.

1. Vi bør ha en ny gjennomgang av arealplan

2. Vi bør revidere temaplanen Strategisk Næringsplan.

3. Det viser seg at det blir stadig større behov for forskjellige mineraler og metaller i verdens industri. Modum er i så måte et interessant område der man allerede utnytter forskjellige forekomster. Det finnes en oversikt over forekomsten av mineraler og metaller, men ikke hvorvidt disse er interessante å utvinne. Modum Høyre foreslår at kommunen setter i gang en nærmere kartlegging om det finnes mineraler / metaller som kan utvinnes.

Jon Hovland